অভিনন্দন জানালেন। কিন্তু তাঁর প্রাক্তন বিদেশসচিবের প্রার্থীপদ আনুষ্ঠানিকভাবে আজও সমর্থন করলেন না আমেরিকার বিদায়ী প্রেসিডেন্ট বারাক ওবামা। এই ঝুলিয়ে রাখার ‘বাস্তব’ কারণ ছাপিয়ে উঠছে দুই ব্যক্তিত্বের চাপানউতোর!
আমেরিকার আসন্ন প্রেসিডেন্ট নির্বাচনে ডেমোক্র্যাটদের প্রার্থী হওয়ার জন্য প্রয়োজনীয় সমর্থন আদায় করেছেন হিলারি ক্লিন্টন। ক্যালিফোর্নিয়া প্রাইমারি ভোটে গতকাল ৫৬ শতাংশ সমর্থন পাওয়ায় তাঁর প্রার্থীপদ পাওয়ার সম্ভাবনা আরও জোরদার হয়েছে। মনোনয়ন প্রক্রিয়া এখনও শেষ না হলেও এটা স্পষ্ট যে, ওই পদের জন্য সবচেয়ে সম্ভাবনাময় নামটি হিলারি। নিজের দলে ওই পদের জন্য তাঁর প্রতিপক্ষ বার্নি স্যান্ডার্স সমর্থন আদায়ের নিরিখে অনেকটাই পিছিয়ে রয়েছেন। রাজনীতির কারবারিদের একাংশের মতে, আগামী ৮ নভেম্বরের নির্বাচনে রিপাবলিকান পার্টির প্রায়-নিশ্চিত প্রার্থী ডোনাল্ড ট্রাম্পের প্রতিদ্বন্দ্বী হবেন প্রাক্তন             ‘ফার্স্ট লেডি’ই। 
এহেন আবহে হিলারিকে ঘিরে ডেমোক্র্যাট শিবিরে দ্রুত বাড়ছে সংগঠিত উন্মাদনা। হিলারি নিজে তাঁর সাফল্য সম্পর্কে বলেছেন, ‘‘ঐতিহাসিক মূহূর্তের কিনারায়। এখনও অনেক কাজ বাকি। বড় বড় স্বপ্ন দেখা প্রতিটি বাচ্চা মেয়েকে বলছি, যা চাও, তা-ই হতে পারো।            এমনকী, প্রেসিডেন্টও!’’ 
‘প্রাইমারি’ এবং ‘ককাস’ ভোট মিলিয়ে এখনও পর্যন্ত দলের ২৭৫৫ জন ‘ডেলিগেটে’র সমর্থন জোগাড় করেছেন হিলারি। এই তথ্য প্রকাশিত হওয়ার পরেই হিলারিকে অভিনন্দন জানান ওবামা। হোয়াইট হাউসের প্রেসসচিব জশ আর্নেস্ট বলছেন, ‘‘ওঁর (হিলারি) প্রচার লক্ষ লক্ষ মানুষকে অনুপ্রাণিত করেছে। এই অনুপ্রেরণা মধ্যবিত্ত পরিবার এবং শিশুদের জন্য ওঁর দীর্ঘদিনের লড়াইয়ের স্বীকৃতি।’’
ওবামার তরফে এই অভিনন্দন বার্তা কি নিতান্তই মৌখিক? প্রাক্তন বিদেশসচিবের সঙ্গে ওবামা, বিশেষ করে তাঁর স্ত্রী মিশেলের সম্পর্কের জটিলতা সেদিকেই ইঙ্গিত করছে। ২০০৮ সালের প্রেসিডেন্ট নির্বাচনে ওবামার কাছে পরাজিত হয়েছিলেন হিলারি। সেই বিরোধিতার ক্ষত এখনও শুকোয়নি বলে দাবি করেছেন হোয়াইট হাউস বিশেষজ্ঞ কেট অ্যান্ডারসন ব্রাওয়ার, তাঁর সাম্প্রতিক বইয়ে। 
হিলারি বিদেশসচিব হওয়ার পরেও মিশেলের সঙ্গে তাঁর ‘শীতল সম্পর্ক’ নিয়েও চর্চা হয়েছে। এবার হিলারির পরিবর্তে জো বাইডেনকে ডেমোক্র্যাট প্রার্থী হিসাবে দেখতে চেয়েছিলেন ওবামা দম্পতি। গত জানুয়ারিতে আমেরিকার একটি দৈনিকে ওবামা-নীতির কড়া সমালোচনা করতে শোনা গিয়েছিল হিলারিকেও।
ডেমোক্র্যাট পার্টির প্রেসিডেন্ট পদপ্রার্থীর নাম আনুষ্ঠানিকভাবে ঘোষিত হবে দলের ‘সুপারডেলিগেট’দের ভোটদানের পর। সেই ভোট আগামী ২৫ জুলাই। অনেকেই বলছেন, আনুষ্ঠানিকভাবে তার আগে প্রার্থীর নাম সমর্থন করতে পারবেন না ওবামা। ঘটনা কি সত্যিই তা-ই?